Accident de muncă mortal în Timiș
Un bărbat în vârstă de aproape 60 de ani și-a pierdut viața, marți după-amiază, într-un accident de muncă.
Nenorocirea s-a petrecut la ieșire din localitatea Biled.
Potrivit unor informații neoficiale, un mal de pământ s-a surpat asupra bărbatului, muncitor la o firmă din Timișoara.
La fața locului au intervenit echipaje de poliție și salvare, precum și de la ITM Timiș, care au deschis o anchetă.
Ce au stabilit polițiștii?
La data de 5 martie a.c., în jurul orei 14:55, polițiștii din cadrul Secției 3 Poliție Rurală Sânandrei au fost sesizați prin apelul unic de urgență 112 cu privire la faptul că "un bărbat în vârstă de 59 de ani, în timp ce efectua lucrări de săpare a unui șanț de colectare a apei pluviale pe DJ693, la marginea localității Biled, ar fi fost surprins de un mal de pământ.
Din nefericire, bărbatul a decedat.
În cauză a fost întocmit un dosar penal sub aspectul săvârșirii infracțiunilor de ucidere din culpă, neluarea măsurilor de sănătate și securitate în muncă și nerespectarea măsurilor legale de securitate și sănătate în muncă.
În continuare, polițiștii efectuează cercetări în vederea stabilirii cu exactitate a cauzelor și împrejurărilor producerii evenimentului", a transmis IPJ Timiș.